**চাঁদ দেখা সাপেক্ষে প্রচার করতে হবে**

তথ্যবিবরণী নম্বর : ১৫৪১

**পবিত্র ঈদুলফিতর উপলক্ষ্যে** **প্রধানমন্ত্রীর বাণী**

**ঢাকা,** ৬বৈশাখ **(১৯** এপ্রিল**) :**

 প্রধানমন্ত্রী শেখ হাসিনা পবিত্র ঈদুলফিতর উপলক্ষ্যে নিম্নোক্ত বাণী প্রদান করেছেন :

“মুসলিম জাহানের প্রধান ধর্মীয় উৎসব ঈদুলফিতর উপলক্ষ্যে আমি দেশবাসী ও বিশ্বের সকল মুসলমানকে জানাচ্ছি আন্তরিক শুভেচ্ছা ও ঈদ মোবারক।

ঈদ শান্তি, সহমর্মিতা ও ভ্রাতৃত্ববোধের অনুপম শিক্ষা দেয়। হিংসা-বিদ্বেষ ও হানাহানি ভুলে মানুষ সাম্য, মৈত্রী ও সম্প্রীতির বন্ধনে আবদ্ধ হয়। ঈদ ধনী-গরিব নির্বিশেষে সকলের জীবনে আনন্দের বার্তা বয়ে নিয়ে আসে। ঈদের আনন্দ আমাদের সবার।

ব্যক্তি, পরিবার, সমাজ ও রাষ্ট্রীয় জীবনে মুসলমানদের আত্মশুদ্ধি, সংযম, সৌহার্দ্য ও সম্প্রীতির মেলবন্ধন পরিব্যাপ্তি লাভ করুক-এটাই হোক ঈদ উৎসবের ঐকান্তিক কামনা। হাসি-খুশি ও ঈদের অনাবিল আনন্দে প্রতিটি মানুষের জীবন পূর্ণতায় ভরে উঠুক। বিশ্বের সকল মানুষের সুখ-শান্তি, কল্যাণ ও উত্তরোত্তর সমৃদ্ধি হোক আজকের দিনে আমি মহান আল্লাহর কাছে এই প্রার্থনা করি।

আসুন, সকল প্রকার অন্যায়, অনাচার, হানাহানি ও কুসংস্কার পরিহার করে আমরা শান্তির ধর্ম ইসলামের চেতনাকে ব্যক্তি, সমাজ ও জাতীয় জীবনের সকল স্তরে প্রতিষ্ঠা করি।

পবিত্র ঈদুলফিতরের এই দিনে আমি মহান আল্লাহ রাব্বুল আলামিনের নিকট প্রাণপ্রিয় মাতৃভূমি বাংলাদেশ ও মুসলিম উম্মার উত্তরোত্তর উন্নতি, সমৃদ্ধি ও অব্যাহত শান্তি কামনা করছি।

মহান আল্লাহ আমাদের সহায় হোন। আমিন।

 জয় বাংলা, জয় বঙ্গবন্ধু

 বাংলাদেশ চিরজীবী হোক।”

#

শাহানা/রাহাত/রফিকুল/মাহমুদ/সেলিম/২০২৩/১৮০০ ঘণ্টা

**চাঁদ দেখা সাপেক্ষে প্রচার করতে হবে**

**চাঁদ দেখা সাপেক্ষে প্রচার করতে হবে**

তথ্যবিবরণী নম্বর : ১৫৪০

**পবিত্র ঈদুলফিতর উপলক্ষ্যে রাষ্ট্রপতির বাণী**

ঢাকা, ৬ বৈশাখ ( ১৯ এপ্রিল) :

 রাষ্ট্রপতি মোঃ আবদুল হামিদ পবিত্র ঈদুলফিতর উপলক্ষ্যে নিম্নোক্ত বাণী প্রদান করেছেন:

“ঈদ মোবারক।

মাসব্যাপী সিয়াম সাধনা ও সংযম পালনের পর অপার খুশি আর আনন্দের বারতা নিয়ে পবিত্র ঈদুলফিতর আমাদের মাঝে সমাগত। এ উপলক্ষ্যে আমি দেশবাসীসহ সমগ্র মুসলিম উম্মাকে জানাই আন্তরিক শুভেচ্ছা ও মোবারকবাদ।

ঈদুলফিতর মুসলমানদের অন্যতম প্রধান ধর্মীয় উৎসব। ঈদ আমাদের একটি সর্বজনীন উৎসব। ঈদের আনন্দ ছড়িয়ে পড়ে সবার মাঝে, গ্রাম-গঞ্জে, সারা বাংলায়, সারা বিশ্বে। সব ভেদাভেদ ভুলে এ দিন সকল শ্রেণি-পেশার মানুষ এক কাতারে শামিল হন এবং ঈদের আনন্দকে ভাগাভাগি করে নেন। ঈদ সবার মধ্যে গড়ে তোলে সৌহার্দ্য, সম্প্রীতি আর ঐক্যের বন্ধন। ঈদুলফিতরের শিক্ষা সকলের মাঝে ছড়িয়ে পড়ুক, গড়ে উঠুক সমৃদ্ধ বাংলাদেশ-এ প্রত্যাশা করি।

ইসলাম শান্তি ও কল্যাণের ধর্ম। মানবিক মূল্যবোধ, পারস্পরিক সহাবস্থান, পরমতসহিষ্ণুতা ও সাম্যসহ বিশ্বজনীন কল্যাণকে ইসলাম ধারণ করে। ইসলামের এই সুমহান বার্তা ও আদর্শ সবার মাঝে ছড়িয়ে দিতে হবে। ধনী-দরিদ্র নির্বিশেষে সবাই যেন ঈদের আনন্দ সমানভাবে উপভোগ করতে পারে সেজন্য আমি দরিদ্র জনগোষ্ঠীর পাশে দাঁড়াতে সমাজের সচ্ছল ও বিত্তবানদের প্রতি আহ্বান জানাই। মানবতার মুক্তির দিশারি হিসেবে ইসলামের মর্মার্থ ও অন্তর্নিহিত তাৎপর্য সকলের মাঝে ছড়িয়ে পড়ুক, বিশ্ব ভরে উঠুক শান্তি আর সৌহার্দ্যে- পবিত্র ঈদুলফিতরে এ আমার প্রত্যাশা।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/রাহাত/রফিকুল/হাসান/আব্বাস/২০২৩/১৮১০ ঘণ্টা

তথ্যবিবরণী নম্বর : ১৫৩৭

**বায়তুল মুকাররম জাতীয় মসজিদে পবিত্র ঈদুলফিতরের নামাজের সময়সূচি**

ঢাকা, ৬ বৈশাখ (১৯ এপ্রিল) :

পবিত্র ঈদুলফিতর ১৪৪৪ হিজরি উপলক্ষ্যে প্রতি বছরের ন্যায় এবারও বায়তুল মুকাররম জাতীয় মসজিদে পর্যায়ক্রমে ৫টি ঈদের নামাজের জামাত অনুষ্ঠিত হবে। উক্ত জামাতসমূহে নিম্নোক্ত আলেমগণ ইমাম ও মুকাব্বিরের দায়িত্ব পালন করবেন।

**সকাল ৭টা** **প্রথম জামাত :** বায়তুল মুকাররম জাতীয় মসজিদের সিনিয়র পেশ ইমাম হাফেজ মওলানা মুফতি মওলানা মিজানুর রহমান ইমামতি করবেন। বায়তুল মুকাররম জাতীয় মসজিদের মুয়াজ্জিন ক্বারি মোঃ ইসহাক মুকাব্বিরের দায়িত্ব পালন করবেন।

**সকাল ৮টা** **দ্বিতীয় জামাত :** বায়তুল মুকাররম জাতীয় মসজিদের পেশ ইমাম হাফেজ মওলানা মুফতি মুহিবুল্লাহিল বাকী ইমামতি করবেন। বায়তুল মুকাররম জাতীয় মসজিদের খাদেম হাফেজ মোঃ আব্দুল মান্নান মুকাব্বিরের দায়িত্ব পালন করবেন ।

**সকাল ৯টা** **তৃতীয় জামাত :** ইসলামিক ফাউন্ডেশনের মুফাসসির ড. মোঃ আবু ছালেহ পাটোয়ারী ইমামতি করবেন। বায়তুল মুকাররম জাতীয় মসজিদের সাবেক মুয়াজ্জিন হাফেজ মোঃ আতাউর রহমান মুকাব্বিরের দায়িত্ব পালন করবেন।

**সকাল ১০টা চতুর্থ জামাত :** বায়তুল মুকাররম জাতীয় মসজিদের পেশ ইমাম হাফেজ মওলানা মোঃ এহসানুল হক ইমামতি করবেন। বায়তুল মুকাররম জাতীয় মসজিদের প্রধান খাদেম মোঃ শহিদ উল্লাহ মুকাব্বিরের দায়িত্ব পালন করবেন ।

**সকাল ১০.৪৫টা** **পঞ্চম ও সর্বশেষ জামাত :** বায়তুল মুকাররম জাতীয় মসজিদের পেশ ইমাম হাফেজ মওলানা মুফতি মুহীউদ্দিন কাসেম ইমামতি করবেন। বায়তুল মুকাররম জাতীয় মসজিদের খাদেম হাফেজ মোঃ জহিরুল ইসলাম মুকাব্বিরের দায়িত্ব পালন করবেন ।

এ ৫টি জামাতে কোনো ইমাম অনুপস্থিত থাকলে বিকল্প ইমাম হিসেবে দায়িত্ব পালন করবেন ইসলামিক ফাউন্ডেশনের মুফতি মওলানা মোঃ আব্দুল্লাহ।

আবহাওয়া প্রতিকূল হলে ঈদের প্রধান জামাত জাতীয় ঈদগাহ থেকে পরিবর্তিত হয়ে জাতীয় মসজিদ বায়তুল মুকাররমে সকাল ৯টার জামাতের সাথে একীভূত হবে এবং উক্ত জামাতে রাষ্ট্রপতি নামাজ আদায় করবেন।

উল্লেখ্য, নামাজে অংশগ্রহণকারী সকল সম্মানিত মুসল্লিকে মসজিদ ও মসজিদের আশপাশে কোনো ধরনের লাইটার, দিয়াশলাই বা যে কোনো ধরনের দাহ্য পদার্থ সঙ্গে নিয়ে না আসার জন্য বিশেষভাবে অনুরোধ করা হয়েছে।

#

শায়লা/রাহাত/রফিকুল/মাহমুদ/সেলিম/২০২৩/১৯২০ ঘণ্টা

তথ্যবিবরণী নম্বর : ১৫৪২

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ৬ বৈশাখ ( ১৯ এপ্রিল) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

“টোল প্লাজা অতিক্রমে ফাস্ট ট্র্যাক বা দ্রুতগতির লেন (ইটিসি) ব্যবহার করলে নির্ধারিত টোল হতে ১০% ছাড় দিচ্ছে সরকার”--সড়ক পরিবহন ও মহাসড়ক বিভাগ।

#

ফাহমিদা/রাহাত/রফিকুল/মাহমুদ/আব্বাস/২০২৩/১৮২০ ঘণ্টা

তথ্যবিবরণী                                                                           নম্বর : ১৫৩৯

**হাওড়ের ধান হবে ঝুঁকিমুক্ত, শঙ্কামুক্ত**

 **---কৃষিমন্ত্রী**

সুনামগঞ্জ, ৬ বৈশাখ (১৯ এপ্রিল) :

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, আগাম বন্যা ও পাহাড়ি ঢলের কারণে হাওড়ের ধান ঘরে তোলা নিয়ে প্রতিবছর আমাদের আতঙ্কে থাকতে হয়। সরকার এমনভাবে কাজ করছে যে ২-৩ বছরের মধ্যে হাওড়ের ধান হবে ঝুঁকিমুক্ত ও শঙ্কামুক্ত। পাকা ধান দ্রুত কাটার জন্য ৭০ শতাংশ ভর্তুকিতে হাওড়ে কম্বাইন হারভেস্টার দেয়া হচ্ছে । ফলে হাওড়ের ধান নিয়ে শঙ্কা অনেকটা কমে এসেছে।

আজ সুনামগঞ্জের শান্তিগঞ্জ উপজেলার ডেকার হাওড়ে বোরো ধান কর্তন উৎসব ও কৃষকদের সাথে মতবিনিময় অনুষ্ঠানে মন্ত্রী এসব কথা বলেন। অনুষ্ঠানে বিশেষ অতিথি হিসেবে উপস্থিত ছিলেন পরিকল্পনা মন্ত্রী এম এ মান্নান, পানিসম্পদ উপমন্ত্রী এ কে এম এনামুল হক শামীম। সুনামগঞ্জ জেলা প্রশাসন ও কৃষি সম্প্রসারণ অফিস এ অনুষ্ঠানের আয়োজন করে।

আব্দুর রাজ্জাক বলেন, চলমান ২০২২-২৩ অর্থবছরে সারা দেশে প্রায় ৫০ লাখ হেক্টর জমিতে বোরো ধান আবাদ হয়েছে। কোনো প্রাকৃতিক দুর্যোগ না হলে ও সময়মতো ধান ঘরে তুলতে পারলে বোরোতে রেকর্ড উৎপাদন হবে। হাওড়ে বোরো ধান কাটা চলছে, এখন পর্যন্ত প্রায় ৩৫ ভাগ ধান কাটা হয়ে গেছে। এই মুহূর্তে শুধু সুনামগঞ্জেই এক হাজার কম্বাইন হারভেস্টারে ধান কাটা চলছে। আশা করি, ৩০ তারিখের মধ্যেই হাওড়ের ধান কাটা হয়ে যাবে, এবার ধান কাটায় কোনো সমস্যা হবে না।

মন্ত্রী আরো বলেন,  সরকার স্বল্পজীবনকাল সম্পন্ন ও ঠাণ্ডাসহিষ্ণু আগাম জাতের ধান চাষে গুরুত্ব দিচ্ছে। যাতে ১৫ দিন আগেই ধান পাকে। ইতোমধ্যে বিজ্ঞানীরা অনেকগুলো জাত উদ্ভাবন করেছেন। এ জাতগুলো দ্রুত সম্প্রসারণ করতে পারলে হাওড়ের ধান ঘরে তোলা নিয়ে কোনো শঙ্কা থাকবে না। পানি আসার আগেই ঘরে ধান তোলা যাবে।

অনুষ্ঠানে পরিকল্পনা মন্ত্রী এম এ মান্নান, পানিসম্পদ উপমন্ত্রী এ কে এম এনামুল হক শামীম, পানিসম্পদ মন্ত্রণালয়ের সচিব নাজমুল আহসান, কৃষি মন্ত্রণালয়ের অতিরিক্ত সচিব রবীন্দ্রশ্রী বড়ুয়া এবং কৃষি সম্প্রসারণ অধিদপ্তরের মহাপরিচালক বাদল চন্দ্র বিশ্বাস বক্তব্য রাখেন।

এদিকে হাওড়ভুক্ত ৭টি জেলা সিলেট, মৌলভীবাজার, হবিগঞ্জ, সুনামগঞ্জ, কিশোরগঞ্জ, নেত্রকোণা ও ব্রাহ্মণবাড়িয়ার হাওড়ে বোরো ধান কাটা শুরু হয়েছে। হাওড়ে এবছর বোরো আবাদ হয়েছে ৪ লাখ ৫২ হাজার হেক্টর জমিতে। আর এই ৭টি জেলায় মোট বোরো আবাদ হয়েছে (হাওড় ও উঁচু জমি মিলে) ৯ লাখ ৫৩ হাজার হেক্টর জমিতে, উৎপাদন লক্ষ্যমাত্রা ৪০ লাখ টন চাল।

#

কামরুল/রাহাত/রফিকুল/মাহমুদ/আব্বাস/২০২৩/১৭৪৫ ঘণ্টা

তথ্যবিবরণী                                                                                        নম্বর : ১৫৩৮

**মিনেম্যাটা কনভেনশন অন মার্কারি’র পক্ষভুক্ত হলো বাংলাদেশ**

নিউইয়র্ক, ১৯ এপ্রিল :

আজ জাতিসংঘে নিযুক্ত বাংলাদেশের স্থায়ী প্রতিনিধি ও রাষ্ট্রদূত মোহাম্মদ আবদুল মুহিত বাংলাদেশ সরকারের পক্ষে ‘মিনেম্যাটা কনভেনশন অন মার্কারি’র অনুসমর্থনপত্র জাতিসংঘের কাছে আনুষ্ঠানিকভাবে হস্তান্তর করেছেন। জাতিসংঘের পক্ষে এটি গ্রহণ করেন সংস্থাটির ট্রিটি বিভাগের প্রধান ডেভিড ন্যানোপোলোস। এই অনুসমর্থনপত্র দাখিলের মাধ্যমে বাংলাদেশ আনুষ্ঠানিকভাবে উপরোক্ত কনভেনশনের পক্ষভুক্ত (State Party) হয়েছে।

‘মিনেম্যাটা কনভেনশন অন মার্কারি’র লক্ষ্য ও উদ্দেশ্য হলো মানবস্বাস্থ্য এবং পরিবেশকে পারদ ও পারদযৌগের দূষণ হতে রক্ষা করা। পারদ দূষণ হ্রাসের লক্ষ্যে আন্তর্জাতিক সহযোগিতা বৃদ্ধির মাধ্যমে কনভেনশনটি আমাদের পরিবেশ এবং বিশ্বজুড়ে লাখ লাখ মানুষের জীবন বাঁচাবে। বিশ্ব স্বাস্থ্য সংস্থার মতে, পারদ জনস্বাস্থ্যের জন্য ক্ষতিকর এমন ১০টি রাসায়নিক পদার্থের মধ্যে অন্যতম। কনভেনশনে পক্ষভুক্ত হওয়ার মাধ্যমে বাংলাদেশ এই পৃথিবী ও মানব জাতিকে পারদ দূষণ হতে বাঁচাতে গৃহীত বৈশ্বিক প্রচেষ্টার প্রতি তার দৃঢ় প্রতিশ্রুতি পুনর্ব্যক্ত করেছে।

উল্লেখ্য, ১০ অক্টোবর ২০১৩ সালে জাপানের কুমামোটোতে অনুষ্ঠিত কূটনৈতিক সম্মেলনে কনভেনশনটি স্বাক্ষরের জন্য সর্বপ্রথম উন্মুক্ত করা হয়েছিল। চুক্তিটি অনুসমর্থনের মাধ্যমে বাংলাদেশসহ ১৪১টি দেশ এই কনভেনশনের পক্ষভুক্ত হলো।

#

সুলতানা/রাহাত/রফিকুল/মাহমুদ/আব্বাস/২০২৩/১৯০২ ঘণ্টা

তথ্যবিবরণী                                                                                         নম্বর : ১৫৩৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ৬ বৈশাখ (১৯ এপ্রিল) :

স্বাস্থ্য অধিদপ্তরের তথ্যানুযায়ী মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৫৮ শতাংশ। এ সময় ৮৬২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৫ হাজার ৫৯৯ জন।

#

সুলতানা/রাহাত/রফিকুল/মাহমুদ/আব্বাস/২০২৩/১৬০৫ ঘণ্টা